С това изявление г-н дхн Лазарин Лазаров, КАРБ, отново поставя на обсъждане  важния въпрос за необходимостта от държавни стандарти за академичните длъжности и научните степени при провеждане на процедурите по присъждането им съгласно Закона за развитието на академичния състав в Република България, който замени Закона за научните степени и научните звания. Моментът за такава дискусия е подходящ, защото практиката по прилагането на новия закон получи очаквания размах, така че тази академична дейност  вече може да се подложи на критичен преглед.

НАЦИОНАЛНИ СТАНДАРТИ (ДЪРЖАВНИ ИЗИСКВАНИЯ) ЗА АКАДЕМИЧНИТЕ ДЛЪЖНОСТИ И НАУЧНИТЕ СТЕПЕНИ

Законът за развитието на академичния състав в Република България се гради върху две основополагащи идеи.  **Първата основополагаща идея** е за връщане към нормалната европейска традиция за присъждане на научни степени в малки специализирани комисии и безотлагателно получаване на научната степен, когато защитата е преценена като успешна. Тук наистина става дума за *връщане*, защото такава е и българската университетска практика до 1945 г. **Втората основополагаща идея** е в *премахването* на научните звания и *оставането* на научните спенени и научните длъжности. С това научните длъжности стават локални и разбира се могат да се загубят при преместване в друга научна организация и се губят при пенсиониране, т.е. "доцент" и "професор" губят националния си характер.

Няма съмнение, че законът е с преходен характер. При консолидирана научна общност и всеобщо познаване и спазване на международните стандарти за научна дейност и научна публикация мястото на подобни процедури не е в специален закон, а в правилниците на университетите с пълно единство между преподаване и научни изследвания. Българската научна общност в нейната цялост, обаче, е далеч от това. Относителният дял на маргиналните научни публикации (публикациите, които не са представени в световната система за рефериране, индексиране и оценяване) е нездравословно голям.

Именно този факт налага въвеждането на държавни изисквания (стандарти) за академичните длъжности и научните степени, които да бъдат задължителни за локално създадените научни журита в тяхната оценъчна дейност. Стандартизирането в обществената сфера, например образованието, както и в икономиката, са ярко изразени усилия на държавата в името на обществения интерес. Тогава защо да няма национален стандарт за заемане на академичната длъжност "професор" - нали сурогатният професор може да осакати подготовката на голям брой студенти и да ги лиши от бъдеще.

Ето какво писах по този повод в настоящия форум на 3 декември 2009 г. (постинг # 4094):

[З]адължително в закона да бъдат определени **национални количествени показатели** **за получаване на научните степени и заемане на научните длъжности**. При това в тези конкурси използването на маргинални научни публикации за доказване на "научна" дейност изцяло трябва да бъде игнорирано. Ясно е, че компетентен, но малък по състав специализиран орган трябва да подготви тези задължителни критерии. **Без това съществува реална възможност бъдещата българска научна общност да се окаже лишена от интегритет и пренаселена от сурогатни субекти, неразпознаваеми от останалия научен свят.**
проф. д-р Борислав Тошев, дхн
===========
П.С. Впрочем тези национални задължителни научни критерии за получаване на научните звания и заемането на научните длъжности (практически еднакви за всички научни области, както е показано в доклада на експертите, оценявали дейността на Българската академия на науките) можеше да даде Висшата атестационна комисия и това можеше да оправдае нейното съществуване. ВАК, обаче, не даде това и тогава тази структура със своите 29 учени в Президиума, 285 учени в  19 научни комисии и 1610 учени в 86 специализирани научни съвети наистина изглежда лишена от някакъв особен смисъл.